“Ǎ mɔ̂n mod, kadá Farawóŋ, ǹkúkúmá yǎ Égîptɛn, ai ǹkunda bod wóé nâ: Mə nə wa vəg ai zá á dúmá ? 3Yə ai elón, yə ai omǎŋ yā Libáŋ, ó bə̄gə́ mim̀bəmbə̌ miǹtəm ai abuí mə́kíé, ayǎb á yób étēde, ǹló wóé wákūli á mīńkúd étēde. 4Məndím mə́ ngábɔ̄ nâ ó naŋ, edɔ́g məndím é ngánâ wá; ó soege aswé díé á mə̄fúb móe ńkɔ́dɔ̄ná, wálōm átotóŋ díé á bīlé bísə̄ yā məfan. 5Dzóm tē éńdzɔ̄ ó ngávə́ ńtīē a lodo bílé bísə̄ yā məfan, bifâla bíé bí ngábə́ ábuí, miǹtəm míé mí yamaŋan ású ábuí mə́ndím yā mə́ bɔɔ nâ ó naŋ. 6Anɔ̌n yā yób á lóŋo mumbá á miǹtəm míé, á miǹtəm míé á sī, tsíd ésə̄ yā məfan é byê bɔ́n; abuí bod á tɔbɔgɔ évúvoe dzíé á sī. 7Ó ngábə́ ḿbəŋ á dúmá díé ai miǹtəm míé yā mí tsamaŋan, amú miǹkǎŋ míé mí suzu âbuí mə́ndím. 8Amaŋ afə́ á vəgǎn kig ai wá áfūb Zambá, bilón bí vəgǎn kig ai miǹtəm míé, tɔ məsə́ŋ mə́ ngábə́ kig mə́ fulugan ai miǹtəm míé, tɔ elé dzyá é vəgǎn kig ai wá ábəŋ áfūb Zambá. 9Mə ngádzama wá ai mim̀bəmbə miǹtəm, bílé bísə bivɔ́g yā Eden bí kómbogo wá, bílé yā áfúb Zambá. 10Ńdɔ̄ hḿ, éyə Ǹtondôbə Zambá ā kɔ́bɔ̄ nâ: ḿból ó və́ ńtíé wóé ósə̄ á tííŋ, ó tə́lé ńlō wóé á mīńkúd á yób, ǹnə́m wóé ó ńtɔ̄á mə̄bún ású ayǎb díé, 11mavə́ nyē á mɔ́ mə́ ńdzóe məyɔŋ, nə́ á bə̄lán ai nyé anə́ mə̄tóm móé máyi. Mə́ woa yǎ nyē âfan. 12Bədzín, ébá bádaŋ dzam abé á məyɔŋ bə́ tsíg yǎ nyē, bə́ wōá nyē á fyɛ́. Miǹtəm míé mí dzōdzōgán á sí á miǹkǒl á yób ai á ndoŋ á sí; miǹtəm míé mí man yǎ būgi á ndoŋ ésə̄ yā sí; bod bə́sə̄ yā sí ndon bə́ man yǎ tūb évūvoe dzíé, bə́ lígí nyē.